钦定古今图书集成/明伦汇编/皇极典/第245卷 > 《决壅蔽策》白居易
## 钦定古今图书集成/明伦汇编/皇极典/第245卷 > 《决壅蔽策》白居易

“臣闻国家之患，患在于臣之壅蔽也。壅蔽之由，由生
于君之好欲也。盖欲见于此，则壅生于彼；壅生于彼，
则乱作其间。”历代有之，可略言耳。昔秦二世好佞，赵
高饰謟谀之言以壅之；周厉好利，荣夷公陈聚敛之
计以壅之；殷辛好音，师涓作靡靡之乐以壅之；周幽
好色，褒人纳艳妻以壅之；齐桓好味，易牙蒸首子以
壅之。虽所好不同，同归于壅也；所壅不同，同归于乱
也。故曰“人君无见其意，将为下饵”，盖谓此矣。然则明
王非无欲也，非无壅也，盖有欲则节之，有壅则决之。
节之又节之，以至于无欲也；决之又决之，以至于无壅也。其所然者，将在乎静思其故，动防其微。故闻甘
言则虑赵高之谀进于侧矣；见厚利“则虑荣夷公之
计陈于前矣；听新声，则虑师涓之音诱于耳矣；顾艳
色，则虑褒氏之女感于目矣；尝异味，则虑易牙之子
入于口矣。夫如是，安得不昼夜虑之，寤寐思之，立则
见其参于前，行则想其随于后，自然兢兢业业，日慎
一日，使左不知其所欲，右不知其所好，虽欲壅蔽，其
可得乎？”此明王节欲决壅之要道也。